  Майя Бывальцева Выль пудо гидэ но тымет лэсьтон интые ветлӥз Удмуртилэн тӧроез Александр Соловьёв 6-тӥ куарусёнэ Кизнер ёросэ вуылыкуз. 21 миллион манет тыр усем гид Бемыж черкогуртын кылдӥз азьвыл кунян гид интыын. «Милям скалъёсмы лейкозэн висизы, гидмы одӥг бере, ми солэсь мозмытскыны ӧм быгатэ. Татчы ми чылкыт пудоез пуктӥмы», — вераз улосвыллэн тӧроезлы предприятилэн кивалтӥсез Леонид Титов. Александр Соловьёв пусйиз, гурт возёсъя но сиён-юонъя министерствоен ӟеч выжыысь пудо басьтон сярысь кенешыны кулэ на. Элькунлэн тӧроез озьы ик вуылӥз Кизнер каргуртысь Люга шурын тымет лэсьтон интые. 72 миллион манет тыр усись ужъёс таяз арын 10-тӥ шуркынмонлы йылпумъяськыны кулэ. Чакланъёсъя, 404 сюрс кубометр быдӟа тымет 18,28 гектар вылэ вӧлскоз. Со Кизнерлэсь та люкетсэ тулыс вутудӟонлэсь утьыны юрттоз. Со сяна, тымет каргуртын улӥсьёс понна выль шутэтскон инты луоз. Тыметэз, озьы ик чагыр эстӥськон, ву сётон но пож вуэз поттон гумыосты лэсьтон ужъёс каргуртын мыно хими ожтӥрлыкез быдтонъя федерал программа улсын. Солы 254 миллион 500 сюрс манет висъямын. Улосвыллэн тӧроез ёрос эмъяськонние но вуылӥз. Али со паласькись висёнъёсъя нылпи ёзэтлы но сиён дасян интылы кулэяське. Валтӥсь эмчилэн верамезъя, та дыре сиён нуналаз куинь пол вортто 25 иськем кемысь Бемыж эмъюртысь. Со понна араз 12 миллион манет котыр кошке. Александр Соловьёв вужзэ сиён пӧран интыез выльдыны луонлыкъёс сярысь кенешиз. Тегъёс: Мерлык Кизнер Удмуртия гуртвозёс АлександрСоловьёв эмъяськонниос  